
Výbor Národnej rady Slovenskej republiky



    pre európske záležitosti










CRD-2351/2020-VEZ
Z á p i s n i c a


z 25. schôdze Výboru Národnej rady Slovenskej republiky pre európske záležitosti, ktorá sa uskutočnila dňa 9. decembra 2020 (streda) o 12:00 hod. v budove Národnej rady Slovenskej republiky, Námestie Alexandra Dubčeka 1, Bratislava (v rokovacej miestnosti č. 149)

Prítomní: podľa prezenčnej listiny

25. schôdza Výboru Národnej rady Slovenskej republiky pre európske záležitosti bola zvolaná  predsedom výboru Tomášom Valáškom na základe pozvánky z 8. decembra 2020.

Návrh programu: 

1. Návrh zamerania činnosti Stáleho zastúpenia Slovenskej republiky pri Európskej únii

2. Informácia o nových návrhoch právnych aktov EÚ a o predbežných stanoviskách predložených podľa § 58a ods. 8 rokovacieho poriadku Národnej rady Slovenskej   republiky

3. Rôzne

Hlasovanie o programe: 10/0/0 (za/ proti/zdržal sa)

K bodu 1

Návrh zamerania činnosti Stáleho zastúpenia Slovenskej republiky pri Európskej únii

Materiál predložila dezignovaná veľvyslankyňa Petra Vargová.

Dezignovaná veľvyslankyňa uviedla, že Stále zastúpenie je kľúčovým prvkom v zastupovaní záujmov Slovenskej republiky (ďalej SR) v Európskej únii (ďalej EÚ). Je akousi predĺženou rukou ministerstiev, pričom veľký dôraz sa kladie na legislatívu. Činnosť Stáleho zastúpenia vychádza z priorít EÚ (Strategický program EÚ 2019 – 2024), podľa neho je štruktúrované aj samotné zameranie Stáleho zastúpenia. Na prvom mieste je ochrana občanov. Osobitnou výzvou je komunikácia s verejnosťou a tiež transformácia hospodárstva EÚ na klimaticky neutrálne. Vypuknutie pandémie tento cieľ posilnilo. Ekonomická obnova je akýmsi tretím pilierom, pričom je potrebné, aby si SR zadefinovala jednotné vízie v rámci klimatických zmien.
Spravodajca, poslanec Peter Osuský, predniesol návrh uznesenia. 

Rozprava:
Predseda výboru Tomáš Valášek konštatoval, že síce EÚ ako taká má v rámci SR podporu, ale táto nie je až taká silná, je skôr plytká. V tomto ohľade zdôraznil potrebu komunikovať, čo robí EÚ pre nás. Spomenul tiež potrebu zadefinovať si, čo od EÚ chceme, napríklad v oblasti priemyselnej politiky, štátnej pomoci či strategickej autonómie. 

Podpredsedníčka výboru Zita Pleštinská zdieľala pozitívne skúsenosti so spoluprácou so Stálym zastúpením SR počas svojho pôsobenia v Európskom parlamente. Spýtala sa, aké sú najväčšie výzvy v rámci nástupu veľvyslankyne do funkcie, aký má názor na otázku Maďarska a Poľska a ako vidí otázku Brexitu, respektíve dosiahnutia dohody EÚ a Spojeného kráľovstva.
Poslanec Peter Osuský komentoval problematiku zmeny klímy v súvislosti s globálnou konkurencieschopnosťou Európy. Poukázal na potrebu riešiť túto problematiku aj nad rámec EÚ práve s veľkými svetovými znečisťovateľmi ako je Čína, ktorá má vysoký podiel na znečisťovaní.
Poslanec Andrej Stančík pripomenul petíciu o klimatickej zmene a zaujímal sa o názor veľvyslankyne na stanovenie vyšších ambícií v tejto oblasti a či sú podľa nej realizovateľné.
Poslanec Ľudovít Goga zdôraznil, že je potrebná väčšia synergia Stáleho zastúpenia SR a Národnej rady SR, aby aj bežní občania viac vnímali EÚ inštitúcie prostredníctvom poslancov. Vyjednávacia pozícia bude o to lepšia, o čo lepšia bude spolupráca. Taktiež spomenul možnosť zlepšenia spolupráce so Slovákmi pracujúcimi v rámci inštitúcií EÚ.

Dezignovaná veľvyslankyňa Petra Vargová odpovedala, že dobrou príležitosťou na zvýšenie povedomia o EÚ bude pripravovaná Konferencia o budúcnosti EÚ na národnej úrovni, ktorá bude komplementárna k európskej diskusii. Ministerstvo zahraničných vecí a európskych záležitostí SR má v tomto smere vypracovaný veľmi dobrý koncept, jednak aby povedomie bolo smerované k bežnej populácií do regiónov a zároveň aby prebiehala expertná diskusia na aktuálne dôležité politické témy ako je klíma, priemysel či zdravotníctvo. Výsledkom tejto diskusie by mali byť odporúčania vláde, ktoré by sa mali prezentovať aj smerom do Bruselu. Verí, že to bude úspešný projekt, ktorým sa podarí dostať EÚ témy bližšie k ľuďom. Pokiaľ ide o potrebu zadefinovať si vlastné priority v EÚ, spomenuté oblasti sú momentálne vysoko aktuálne a ako vedúca Stáleho zastúpenia SR ich bude musieť riešiť a pracovať na vyprofilovaní pozície SR.  Pokiaľ ide o komunikáciu a spoluprácu Stáleho zastúpenia s našimi poslancami  v Európskom parlamente, táto prebieha na rôznych úrovniach. Stále zastúpenie im poskytuje aj pozície, ktoré presadzuje a pravidelne sa snaží chodiť aj na zasadania do Luxemburgu, kde iniciovalo spoločné stretnutia. Komunikácia s poslancami prebieha aj na úrovni expertov v rámci špecifických tém. V rámci budúcej dohody EÚ – Spojené kráľovstvo nie je zaznamenaný zatiaľ žiadny posun. Taktiež čo sa týka dohody s Maďarskom a Poľskom v rámci rokovaní o nadchádzajúcom viacročnom finančnom rámci EÚ. Míľnikom by mala byť nadchádzajúca Európska rada, ale už sa zdá, že sa rokovania odložia do konca roka. Súhlasí, že globálne snahy ohľadom klímy by mali byť zdieľané. Dôležitým momentom z jej pohľadu bolo oznámenie Číny, že do roku 2060 sa stane klimaticky neutrálnou, čo je veľmi ambiciózny cieľ. SR v tomto ohľade vždy zastávala pozíciu, že nemôžme v EÚ vyhlasovať klimatickú neutralitu, pričom naši konkurenti nebudú túto ambíciu zdieľať. Táto otázka je dnes už súčasťou takzvanej klimatickej diplomacie, pričom každá rámcová obchodná zmluva obsahuje túto oblasť a ustanovenia, ktoré sa týkajú dosahovania cieľov Parížskej dohody. Pokiaľ ide o klimatický cieľ zníženia emisií o 55%, v tomto smere Poľsko neblokuje túto ambíciu ale kladie dôraz na energetický mix. Z pohľadu SR je dôležitá diskusia o tom, za akých podmienok sa k tomuto cieľu dostaneme. Najzásadnejšou podmienkou je pre nás technologická neutralita. V rámci rokovaní je samozrejme dôležité, aby sa odblokovala diskusia o viacročnom finančnom rámci a pláne obnovy EÚ. Na záver veľvyslankyňa prisľúbila, že sa bude snažiť o dobrú spoluprácu s poslancami Národnej rady SR, prípadne v rámci možností aj so Slovákmi pracujúcimi v rámci inštitúcií EÚ.
Hlasovanie o návrhu uznesenia: 10/0/0 (za/proti/zdržal sa)

K bodu 2

Informácia o nových návrhoch právnych aktov EÚ a o predbežných stanoviskách predložených podľa § 58a ods. 8 rokovacieho poriadku Národnej rady Slovenskej   republiky

Informáciu predložil predseda výboru.

Do rozpravy sa neprihlásil nikto.

Hlasovanie o návrhu uznesenia: 10/0/0 (za/proti/zdržal sa)

K bodu Rôzne
Predseda výboru predložil návrh uznesenia k Pravidlám rokovania Výboru Národnej rady Slovenskej republiky pre európske záležitosti, kde navrhol prijatie doplnenia v nasledujúcom znení: Čl. 14 (Zverejnenie informácií z rokovania výboru) odsek 4 „(4) V záujme zabezpečenia verejnosti schôdzí výboru v zmysle § 50 ods. 1 rokovacieho poriadku Národnej rady Slovenskej republiky sa umožňuje všetkým zúčastneným na schôdzi výboru tzv. online audiovizuálny prenos zo schôdze výboru, rešpektujúc kapacitu miestnosti, v ktorej výbor rokuje.“
Do rozpravy sa neprihlásil nikto.
Hlasovanie o návrhu uznesenia: 10/0/0 (za/proti/zdržal sa)

        
Marián Kéry





Tomáš Valášek


Peter Osuský




   
predseda výboru  

            overovateľ

